SUSCO บวกเกือบ 4% มั่นใจผลประกอบการ Q4 โตแกร่ง หลังเข้าสู่ High season
SUSCO บวกเกือบ 4% มั่นใจ Q4/59 ผลประกอบการโตแกร่ง เนื่องจากธุรกิจเข้าสู่ช่วง High season ล่าสุด ณ เวลา 11.19 น. ราคาอยู่ที่ 3.14 บาท บวก 0.12 บาท หรือ 3.97% สูงสุดที่ 3.14 บาท ต่ำสุดที่ 3.04 บาท มูลค่าซื้อขายที่ 74.34 ล้านบาท 
20 ต.ค. 2559

ผู้สื่อข่าวรายงานว่า ราคาหุ้น บริษัท ซัสโก้ จำกัด (มหาชน) หรือ SUSCO ณ เวลา 11.19 น. ราคาอยู่ที่ 3.14 บาท บวก 0.12 บาท หรือ 3.97% สูงสุดที่ 3.14 บาท ต่ำสุดที่ 3.04 บาท มูลค่าซื้อขายที่ 74.34 ล้านบาท 

นายชัยฤทธิ์ สิมะโรจน์ กรรมการผู้จัดการ บริษัท ซัสโก้ จำกัด (มหาชน) หรือ SUSCO เปิดเผยว่า แนวโน้มผลการดำเนินงานในไตรมาส 4/2559 จะเห็นภาพการเติบโตที่เพิ่มมากขึ้นได้อย่างต่อเนื่อง และจะมีการรับรู้รายได้จากการขายน้ำมันชัดเจนที่สุดของปี เนื่องจากเข้าสู่ช่วงฤดูกาลขายของธุรกิจ (ไฮซีซัน) ที่มีช่วงเทศกาลวันหยุดยาว ส่งผลให้คนมีการเดินทางกลับบ้านต่างจังหวัด และท่องเที่ยวมากกว่าช่วงเวลาอื่นๆ ของปี มีโอกาสเห็นยอดขายน้ำมันของบริษัททำสถิติใหม่ได้
ทั้งนี้ มองว่าราคาน้ำมันโลกยังคงสามารถทรงตัวในทิศทางเชิงบวกต่อไปได้ ส่งผลเชิงบวกต่อการรับรู้รายได้ของบริษัทให้มีมากขึ้น โดยมั่นใจว่ายอดขายน้ำมันปีนี้จะเป็นไปตามเป้าที่วางไว้ราว 1.1 พันล้านลิตร ซึ่งคิดเป็นการเติบโตที่เพิ่มขึ้นจากปีก่อนไม่ต่ำกว่า 15% และจากปัจจัยที่กล่าวมา ทำให้บริษัทเชื่อว่าผลการดำเนินงานในสิ้นปีนี้ จะเห็นการเติบโตของรายได้เป็นไปตามเป้าที่วางไว้ไม่ต่ำกว่า 2 หมื่นล้านบาท หรือเพิ่มขึ้นจากปี 2558 ที่มีรายได้รวมอยู่ที่ 1.96 หมื่นล้านบาทแน่นอน